劉德華

劉德華係香港歌手同埋電影演員，佢響返學嗰陣嘅名叫劉福榮，海內外嘅華人普遍都鍾意叫佢做華仔或者係華弟。

生平 

劉德華祖籍廣東新會，佢喺香港新界大埔泰亨村出世，佢阿爸劉禮後生嗰陣做過啟德機場嘅消防員。1980年，劉德華考入第10期無綫電視藝員訓練班。不過佢喺未正式畢業前，早已喺一套劇集《第三類房客》度出現過。到咗畢業之後就開始喺一啲劇集度做吓茄喱啡。1982年，劉德華喺無綫電視劇《獵鷹》入面第一次擔任男主角，呢套劇令佢一炮而紅；當時劇中嘅阿媽係由香港歌手兼藝人葉德嫻飾演，因為佢哋嘅合作演出令人印象難忘，而且兩人本身亦好投契。所以自此以後，好多華仔嘅電影都會情商Deanie做佢阿媽嘅角色，好似《法內情》電影系列，更加令到觀眾喊出眼淚，結下螢幕上嘅母子情緣。同樣係1982年，劉德華開始接拍電影，第一部作品係吳小雲執導嘅《彩雲曲》。

劉德華響香港演藝界係一個「福將」，因為佢基本上成個演藝生涯都係順風順水。佢啱啱出道就響電視劇《獵鷹》入面第一次擔任男主角，第二年劉德華就俾無綫力捧，同梁朝偉、苗僑偉、黃日華以及湯鎮業等五個人組成咗「無綫五虎將」。同一年，劉德華喺電視劇《神鵰俠侶》入面飾演楊過，令佢紅上加紅，好快就塑造出未來巨星嘅雛形。

佢演藝生涯唯一嘅低潮，就係響1984年因為合約嘅問題而同無綫電視搞到好唔愉快，無綫冇再畀機會佢演出，好彩嗰陣遇到當時得令嘅大導演王晶提攜，於是毅然咁專心轉戰電影。到目前為止，劉德華已經拍過超過一百部電影，因為佢夠靚仔，通常都演一啲有型有格嘅古惑仔，例如《旺角卡門》同埋《天若有情》入面，劉德華都係以有情有義又浪漫不羈嘅形象出現，使到一眾女影迷都對劉德華著迷。而後期少少嘅《烈火戰車》，亦都令到好多鐵騎一族感動，甚至唔識揸電單車嘅人都爭住去考電單車牌希望可以模仿一下，而且到今時今日都重有影響力。

1985年劉德華出咗佢第一首歌《只知道此刻愛妳》。到咗1990年，華仔再推出佢嘅歌曲大碟《可不可以-誰說不可以》、《如果你是我的傳說》同埋《再會了》……等幾隻專輯，劉德華好快受到大眾嘅關注，響歌壇成為四大天王之一。佢喺歌壇方贏咗唔少榮譽；喺多年嘅各大樂壇流行榜頒獎禮上面，華仔勇奪過幾個最受歡迎男歌手獎，佢嘅歌亦都佔過唔少嘅最受歡迎獎項。而佢所開嘅演唱會每次嘅銷售都非常理想，甚至話「爆棚」都唔過份。到咗1999年，劉德華成功得到香港十大傑出青年嘅殊榮。

2018年尾，劉德華因為身體唔舒服而腰斬演唱會，之後佢宣佈2020年2月會再開演唱會補數。

近況 
佢喺1990年代成立咗天幕電影制作有限公司，目標係提拔新一代演藝人。不過因為經營不善，除咗未能達到目標之外，劉德華重因為錢銀瓜葛同合夥人麥紹棠不和而搞到上法庭，搞足幾年，最後要由向華強夫人出面，畀劉德華五千萬解決。

2019年9月，劉德華喺新加坡演唱會嘅時候，成萬擁躉一齊唱生日歌同佢慶祝58歲生日。2020年5月，劉德華喺中國大陸網站直播演唱會，為醫護人員同民眾加油。

相關電影作品

相關歌曲大碟作品

合唱 
相約到永久
戲劇人生
心中愛你口難言
秋意中等我
踏上成功路
眼中的希望
相依，相戀
真真假假
從不知
別說愛情苦
彈彈琴，跳跳舞
笨小孩
高高在下
I Do
我不夠愛你
無間道
兄弟

個人榮譽

獎 
 香港十大傑出青年
 世界十大傑出青年
 世界傑出華人獎
 香港回歸十五週年功勳人物獎
 全球傑出華人獎

勳銜 
 榮譽勳章
 太平紳士
 銅紫荊星章

榮譽博士／院士 
 香港演藝學院榮譽院士
 香港樹仁大學榮譽文學博士

攷

華仔天地

類:香港男歌手
類:香港填詞人
香港男歌手
香港生意人
類:香港電影男演員
類:香港電影人
類:香港電視男演員
類:前無綫電視男藝員
類:香港演藝人協會
類:香港樹仁大學榮譽博士
類:世界傑出華人
類:香港演藝學院榮譽院士
類:金馬獎最佳男主角
類:香港十大傑出青年
類:香港佛教徒
類:祖籍新會
德華
粵語流行音樂歌手
香港華語流行音樂歌手